11. การควบคุมภายใน

  จากที่ประชุมคณะกรรมการบริษัทฯ เมื่อวันที่ 24 พฤศจิกายน พ.ศ. 2544
  ซึ่งคณะกรรมการตรวจสอบทั้งสามคนได้เข้าร่วมประชุมด้วย
  คณะกรรมการได้อนุมัติแบบประเมินที่ฝ่ายบริหารจัดทำ โดยเห็นว่าบริษัทฯ
  มีการควบคุมภายในที่เพียงพอ โดยสรุปได้ดังนี้

  องค์กรและสภาพแวดล้อม

  บริษัทฯ ได้ปรับโครงสร้างองค์กรเป็นระยะๆ
  เพื่อให้เกิดความเหมาะสมและสอดคล้องกับสภาพธุรกิจที่เปลี่ยนแปลงเพื่อให้เกิดประสิทธิภาพสูงสุด
  ในรอบปีที่ผ่านมาคณะกรรมการบริษัทฯ ได้แต่งตั้งคณะอนุกรรมการรวม 2 คณะ คือ
  คณะกรรมการสรรหา (Nominating Committee) และคณะกรรมการกำหนดค่าตอบแทน
  (Compensation Committee) โดยจัดให้มีข้อกำหนดเกี่ยวกับ จริยธรรมของพนักงาน
  และห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ
  มีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัทฯ
  มีการตรวจสอบและติดตามการปฏิบัติงานจริงในธุรกรรมด้านการเงิน การจัดซื้อ การบริหารทั่วไป
  การปฏิบัติงานด้านการผลิตและการตลาด
  มีการกำหนดนโยบายและแผนการปฏิบัติงานโดยคำนึงถึงความเป็นธรรมต่อลูกค้า สังคม
  และสิ่งแวดล้อม ซึ่งคณะกรรมการบริษัทฯ ได้ควบคุมดูแลให้มีการปฏิบัติตามนโยบาย
  โดยให้มีการกำหนดเป้าหมายการดำเนินธุรกิจที่ชัดเจน
  สามารถวัดผลได้เพื่อให้บรรลุวัตถุประสงค์ที่กำหนดไว้และเพื่อผลประโยชน์ระยะยาวของบริษัทฯ

  การบริหารความเสี่ยง

  บริษัทฯ มีการประเมินปัจจัยความเสี่ยงซึ่งอาจมีผลกระทบต่อการดำเนินธุรกิจของบริษัทฯ
  และได้จัดตั้งคณะกรรมการบริหารความเสี่ยง (Risk Management Committee)
  เพื่อทำการวิเคราะห์ถึงเหตุการณ์ที่ทำให้เกิดปัจจัยความเสี่ยง
  กำหนดมาตรการในการติดตามเหตุการณ์ที่เป็นสาเหตุของปัจจัยความเสี่ยง
  โดยจะแจ้งผู้บริหารที่รับผิดชอบปฏิบัติตามมาตรการบริหารความเสี่ยงที่กำหนดไว้
  และปัจจุบันมีการว่าจ้างหน่วยงานภายนอก คือ บริษัท ไพร้ซวอเตอร์เฮาส์คูเปอร์ส เอบีเอเอส
  จำกัด เป็นที่ปรึกษาด้านบริหารจัดการความเสี่ยง เพื่อให้การบริหารจัดการความเสี่ยงของบริษัทฯ
  มีระบบ ขั้นตอนการดำเนินงานที่ชัดเจน มีประสิทธิภาพ และสร้างความเชื่อมั่นแก่บุคคลภายนอก

  การควบคุมการปฏิบัติงานของฝ่ายบริหาร

  บริษัทฯ มีการกำหนดขอบเขต อำนาจหน้าที่
  และวงเงินอนุมัติของฝ่ายบริหารแต่ละระดับอย่างชัดเจน จัดทำคู่มือเป็นลายลักษณ์อักษร
  และใช้ระบบ Check and Balance
  ติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
  กำหนดให้มีแผนงานตรวจสอบประจำปีเพื่อให้การดำเนินงานของบริษัทฯ เป็นไปตามแผนงาน
  กฎระเบียบของบริษัทฯ และกฎหมายที่เกี่ยวข้อง

  ระบบสารสนเทศและการสื่อสารข้อมูล

  บริษัทฯ จัดให้มีข้อมูลที่สำคัญต่างๆ สำหรับคณะกรรมการบริษัทฯ
  ใช้ประกอบการตัดสินใจอย่างเพียงพอ
  มีการบันทึกและสรุปความเห็นของที่ประชุมไว้ในรายงานการประชุมคณะกรรมการบริษัทฯ ทุกครั้ง
  มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
  มีการจัดเก็บเอกสารประกอบการบันทึกบัญชีไว้ตามที่กฎหมายกำหนด
  และมีการประชุมระหว่างคณะกรรมการตรวจสอบกับผู้สอบบัญชีรับอนุญาต
  เพื่อทบทวนนโยบายบัญชีตามหลักการที่รับรองทั่วไปว่าเหมาะสมกับธุรกิจหรือไม่
  รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต ในปีที่ผ่านมา บริษัทฯ
  ได้พัฒนาระบบสารสนเทศและระบบการสื่อสารข้อมูลระหว่างบริษัทฯ
  กับบริษัทย่อยและบริษัทร่วมในต่างประเทศเพื่อให้การประสานงาน
  การติดตามดูแลการดำเนินงานของบริษัทย่อยและบริษัทร่วมเป็นไปอย่างรวดเร็วมีประสิทธิภาพ

  ระบบการติดตาม

  บริษัทฯ มีการประชุมคณะกรรมการบริษัทฯ ประมาณปีละ 12 ครั้ง
  และมีการประชุมผู้บริหารอย่างสม่ำเสมอทุกเดือน
  เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
  ในการประชุมคณะกรรมการบริษัทฯ หรือผู้บริหาร
  หากผลการดำเนินงานแตกต่างจากเป้าหมายจะมีมติให้ฝ่ายที่เกี่ยวข้องรับไปดำเนินการแก้ไข
  รวมทั้งจัดให้มีการติดตามและตรวจสอบการปฏิบัติงานตามกฎระเบียบของบริษัทและตามระบบการควบคุมภายในโดยคณะกรรมการตรวจสอบซึ่งมีการประชุมประมาณปีละ
  10 ครั้ง และคณะกรรมการตรวจสอบจะรายงานผลการตรวจสอบต่อคณะกรรมการบริษัทฯ
  ทุกไตรมาส และเมื่อมีเหตุการณ์ทุจริต การฝ่าฝืนกฎระเบียบหรือกฎหมาย
  ต้องรายงานฝ่ายบริหารระดับสูงตามลำดับขั้นจนถึงประธานเจ้าหน้าที่บริหาร
  หากถึงขั้นรุนแรงต้องรายงานต่อคณะกรรมการบริษัทฯ

  ผู้สอบบัญชีของบริษัทฯ คือ นางอโนทัย ลีกิจวัฒนะ ผู้สอบบัญชีรับอนุญาต ทะเบียนเลขที่ 3442
  บริษัท ไพร้ซวอเตอร์เฮาส์คูเปอร์ส เอบีเอเอส จำกัด
  ซึ่งเป็นผู้ตรวจสอบงบการเงินรวมและงบการเงินเฉพาะบริษัทฯ สำหรับปีสิ้นสุดวันที่ 31 ธันวาคม
  พ.ศ. 2545 ผู้สอบบัญชีใช้วิธีสอบทานระบบการควบคุมภายในด้านบัญชีของบริษัทฯ
  เพื่อกำหนดการตรวจสอบ สอบทาน ระยะเวลา และขอบเขตการปฏิบัติงาน
  สำหรับรอบระยะเวลาดังกล่าว ผู้สอบบัญชีไม่พบสาระสำคัญเพื่อเสนอแนะให้บริษัทฯ
  ปรับปรุงระบบการควบคุมภายในแต่อย่างใด